Euroopa Liidu toimimise lepingu artikli 114 lõike 4 kohane teatis – luba säilitada riiklikud meetmed, mis on ELi ühtlustamismeetmetest rangemad

(EMPs kohaldatav tekst)

(2019/C 394/02)

1. 7. augusti 2019. aasta kirjas, mille komisjon sai kätte 9. augustil 2019, teatas Slovakkia komisjonile oma kavatsusest säilitada fosfaatväetiste kaadmiumisisaldust käsitlev siseriiklik säte. Kõnealuse siseriikliku sättega (Slovakkia põllumajandusministeeriumi dekreedi nr 577/2005 (millega määratakse kindlaks väetiseliigid, väetiste koostis, pakendamine ja märgistamine, väetiseanalüüside meetodid, riskielemendid ja nende piirnormid üksikute väetiste rühmade puhul, lubatud erandid ja piirnormid väetiste seaduse nr 136/2000 kohaldamiseks) 3. lisa punkt 1) kehtestatakse kaadmiumi piirnormiks 20 mg/kg fosforpentaoksiidi kohta väetistes, mis sisaldavad üle 5 % fosforpentaoksiidi. See erineb Euroopa Parlamendi ja nõukogu määruse (EL) 2019/1009 (1) I lisa II osa PFC 1(B) punkti 3 alapunkti a alapunktist ii) ja PFC 1(C) (I) punkti 2 alapunkti a alapunktist ii).

2. Väetisi käsitlevad ühtlustamiseeskirjad kehtestati esimest korda 1970.–1980. aastatel ( 2 ) . Praegu kohaldatavad eeskirjad on sätestatud Euroopa Parlamendi ja nõukogu määruses (EÜ) nr 2003/2003, ( 3 ) mis tunnistatakse määrusega (EL) 2019/1009 kehtetuks alates 16. juulist 2022. ELi tasandil kehtestatud ühtlustamiseeskirjade kohaldamine on vabatahtlik. See tähendab, et tootjal on võimalik valida: 1) kas turustada tooteid ELi tasandil kehtestatud ühtlustamiseeskirjade alusel; sellisel juhul viidatakse nendele toodetele kui „ühtlustatud toodetele“ ja need liiguvad vabalt ühtsel turul; 2) või turustada tooteid vastavalt liikmesriigis kohaldatavatele siseriiklikele sätetele; nendele toodetele viidatakse kui „ühtlustamata toodetele“ ja neid võib turustada teises ELi liikmesriigis vastavalt ELi toimimise lepingu artiklitele 34–36 ning Euroopa Parlamendi ja nõukogu määrusele (EÜ) nr 764/2008 (4). Määruse (EÜ) nr 2003/2003 kohaselt võib märget „EÜ väetis“ kasutada väetiste puhul, mis kuuluvad kõnealuse määruse I lisas loetletud väetiseliikide hulka ja vastavad selle määruse nõuetele („ühtlustatud tooted“). Määruse I lisas on loetletud eri liiki väetised, millest mõne puhul on fosforisisaldus suurem kui 5 % fosforpentaoksiidi. Määruses (EÜ) nr 2003/2003 ei ole EÜ väetiste (ühtlustatud tooted) suhtes saasteainete piirnorme sätestatud. Määrusega kohustatakse liikmesriike mitte keelama, piirama ega takistama nõuetele vastava EÜ väetise turul kättesaadavaks tegemist, sealhulgas selle koostise, näiteks saasteainete sisalduse alusel. Liikmesriikide õigusaktidega võib aga siiski saasteainete puhul ette näha kohustuslikud piirnormid, mida kohaldatakse ühtlustamata toodete suhtes. Määruses (EL) 2019/1009 on sätestatud ELi väetisetoodete ühtlustamiseeskirjad, mis hõlmavad rohkem tootekategooriaid kui määruse (EÜ) nr 2003/2003 I lisas sätestatud piiratud loetelu. Sellega määratakse esimest korda ELi tasandil kindlaks saasteainete piirnormid ühtlustatud toodetes. Määruses osutatakse „fosfaatväetistele“, mille puhul on tegemist makrotoitaineid sisaldavate mineraalväetistega või orgaanilis-mineraalsete väetistega, mille fosforisisaldus on vähemalt 5 massiprotsenti fosforpentaoksiidi. Fosfaatväetistes sisalduva kaadmiumi piirnormiks on 60 mg/kg fosforpentaoksiidi kohta. Sarnaselt määrusega (EÜ) nr 2003/2003 ei ole liikmesriikidel lubatud takistada nõuetele vastavate ELi väetisetoodete turul kättesaadavaks tegemist saasteainete sisaldusega seotud põhjustel. Liikmesriigid võivad siiski säilitada või kehtestada piirnormid, mida nad peavad ühtlustamata toodetes sisalduvate saasteainete puhul asjakohaseks.

3. Slovakkia soovib säilitada dekreedi nr 577/2005 3. lisa punktis 1 sätestatud kaadmiumi riikliku piirnormi 20 mg/kg fosforpentaoksiidi kohta kõigi väetisetoodete puhul, mis sisaldavad vähemalt 5 massiprotsenti fosforpentaoksiidi. Slovakkia selgitas oma 27. septembri 2019. aasta kirjas, et alates 2005. aastast on ta oma siseriiklikesse õigusaktidesse lisanud fosforväetiste, kompleksväetiste ja mikroelemente sisaldavate väetiste puhul piirnormi 20 mg/kg fosforpentaoksiidi kohta. Seda piirnormi ei kohaldata EÜ väetiste (ühtlustatud tooted) suhtes. Slovakkia kinnitas, et kavatseb säilitada selle sätte, mis kaldub kõrvale kaadmiumi piirnormist fosfaatväetistes, ja kohaldada seda nii makrotoitaineid sisaldavate anorgaaniliste väetiste kui ka orgaanilis-mineraalsete väetiste suhtes.

4. Slovakkia analüüsis, milline mõju võib olla määruses (EL) 2019/1009 sätestatud piirnormil 60 mg/kg fosforpentaoksiidi kohta. Kõnealune piirnorm tekitab tõsiseid probleeme seoses inimeste tervise ja keskkonna kaitsmisega. Kaadmium kvalifitseerub kantserogeense ainena, mis kuulub kõige mürgisemate elementide hulka. Kaadmium imendub taimedesse kergesti ja satub nõnda toiduahelasse. Slovakkia täheldas kaadmiumisisalduse suurenemist laste toidus. Slovakkia rõhutab, et tuleb vähendada edasist kokkupuudet kaadmiumiga, mis siseneb kehasse koos toiduga. Valdav osa Slovakkia turul olevatest fosfaatväetistest on EÜ väetised (ühtlustatud tooted). Enamik turul olevaid väetisi sisaldavad kaadmiumi alla piirnormi 20 mg/kg fosforpentaoksiidi kohta. Kuna 95 % imporditud väetistest vastab juba määrusega (EL) 2019/1009 kehtestatud piirnormile 60 mg/kg fosforpentaoksiidi kohta, on Slovakkia mures, et impordi struktuur tulevikus ei muutu ning et kaadmiumi koguneb pinnasesse üha rohkem, jõudes seeläbi toiduahelasse. Slovakkia rõhutab samuti, et Slovakkias ei ole sellist liiki väetiste riiklikku tootjat ning et seetõttu puudub riiklikul meetmel protektsionistlik eesmärk.

5. ELi tasandil on mitmel korral käsitletud väetiste kaadmiumisisaldust, võttes arvesse selle negatiivset mõju inimeste tervisele ja keskkonnale. Määruse (EÜ) nr 2003/2003 põhjenduses 15 teatati komisjoni kavatsusest käsitleda juhuslike kaadmiumilisandite sisaldust mineraalväetistes. Komisjon võttis 2016. aastal vastu ettepaneku võtta vastu Euroopa Parlamendi ja nõukogu määrus, millega kehtestatakse eeskirjad CE-märgisega väetisetoodete turul kättesaadavaks tegemise kohta (5). Komisjon tegi ettepaneku kehtestada fosfaatväetiste puhul piirnormiks 60 mg/kg fosforpentaoksiidi kohta ja seejärel vähendada seda 12 aasta jooksul pärast uue määruse kohaldamist järk-järgult tasemeni 20 mg/kg. Pärast pingelisi läbirääkimisi Euroopa Parlamendi ja nõukogu vahel kehtestati nimetatud ettepaneku alusel määrusega (EL) 2019/1009 piirnormiks 60 mg/kg fosforpentaoksiidi kohta, mida kohaldatakse alates 16. juulist 2022. Lisaks sellele on Euroopa Komisjon kohustatud vaatama hiljemalt 16. juuliks 2026 läbi fosfaatväetiste kaadmiumisisalduse piirnormid, et hinnata nende piirnormide viimise võimalikkust madalamale sobivale tasemele. Komisjon peab võtma arvesse keskkonnategureid, eelkõige mulla- ja kliimatingimusi, tervist mõjutavaid tegureid ning sotsiaal-majanduslikke tegureid, sealhulgas varustuskindlust.

6. Komisjon menetleb seda teatist vastavalt Euroopa Liidu toimimise lepingu artikli 114 lõigetele 4 ja 6. Artikli 114 lõikes 4 on sätestatud, et kui liikmesriik soovib Euroopa Liidu toimimise lepingu artiklis 36 märgitud oluliste vajaduste tõttu või seoses keskkonna või töökeskkonna kaitsega pärast ELi ühtlustamismeetme vastuvõtmist säilitada rangemaid riiklikke sätteid, teatab ta nendest sätetest ja nende säilitamise põhjustest komisjonile. Pärast Slovakkia sätet käsitleva teatise saamist on komisjonil kuus kuud aega, et see heaks kiita või tagasi lükata. Selle aja jooksul hindab komisjon, kas Slovakkia sätet saab pidada ühtlustamiseelseks meetmeks ja kas see erineb ühtlustamiseeskirjadest. Kui see on nii, kontrollib komisjon, kas kõnealuse sätte säilitamine on põhjendatud artiklis 36 märgitud oluliste vajaduste tõttu või seoses keskkonna kaitsmisega ning ega see säte ei kujuta endast meelevaldse diskrimineerimise vahendit või varjatud kaubanduspiirangut ning ei ole siseturu toimimisele tarbetuks ja ebaproportsionaalseks takistuseks.

7. Kõik isikud, kes soovivad esitada selle teatise kohta oma seisukohti, peavad saatma need komisjonile allpool esitatud aadressil 30 päeva jooksul alates käesoleva teatise avaldamisest. Hiljem esitatud seisukohti ei võeta arvesse.

8. Lisateavet Slovakkia esitatud teatise kohta saab aadressil: European Commission Directorate-General for Internal Market, Industry, Entrepreneurship and SMEs DG GROW – Unit D2 Chemicals Tel: +32 22950708

E-post: grow-fertilising-products@ec.europa.eu

(1) Euroopa Parlamendi ja nõukogu 5. juuni 2019. aasta määrus (EL) 2019/1009, millega kehtestatakse ELi väetisetoodete turul kättesaadavaks tegemise nõuded ning muudetakse määrusi (EÜ) nr 1069/2009 ja (EÜ) nr 1107/2009 ning tunnistatakse kehtetuks määrus (EÜ) nr 2003/2003 (ELT L 170, 25.6.2019, lk 1).

(2) Nõukogu 18. detsembri 1975. aasta direktiiv 76/116/EMÜ väetisi käsitlevate liikmesriikide õigusaktide ühtlustamise kohta (EÜT L 24, 30.1.1976, lk 21) ja nõukogu 15. juuli 1980. aasta direktiiv 80/876/EMÜ suure lämmastikusisaldusega ammooniumnitraat-lihtväetisi käsitlevate liikmesriikide õigusaktide ühtlustamise kohta (EÜT L 250, 23.9.1980, lk 7).

(3) Euroopa Parlamendi ja nõukogu 13. oktoobri 2003. aasta määrus (EÜ) nr 2003/2003 väetiste kohta (ELT L 304, 21.11.2003, lk 1).

(4) Euroopa Parlamendi ja nõukogu 9. juuli 2008. aasta määrus (EÜ) nr 764/2008, milles sätestatakse menetlused seoses teatavate riiklike tehniliste eeskirjade kohaldamisega teises liikmesriigis seaduslikult turustatavate toodete suhtes ja tunnistatakse kehtetuks otsus nr 3052/95/EÜ (ELT L 218, 13.8.2008, lk 21).

(5) COM/2016/0157 final – 2016/084 (COD).